For et år siden var Øland Golfklub tæt på konkursen. Nu er røde tal forvandlet til sorte, og medlemstallet stiger støt. For nordjyderne er vilde med at spille golf.

I Øland Golfklub kender de følelsen af et vinderslag på det helt rigtige tidspunkt. Klubben var tæt på at gå konkurs for et år siden, men blev reddet på målstregen af medlemmer og investorer. Og siden er lykken vendt. Nu er der godt 400 medlemmer i klubben - det sidste år er 110 kommet til. Ikke mindst på grund af det såkaldte fleksible medlemsskab. - Det betyder, at man kan nøjes med at betale godt 1000 kroner for et medlemsskab, i stedet for de sædvanlige 4 - 6000. Og så betaler man i stedet greenfee for de dage man spiller. Dermed får vi fat i mange af dem, som ikke har tid til at spille så tit, men som stadig gerne vil være medlemmer, siger formand for Øland Golfklub, Ejnar Bering, til TV2/Nord. Danskerne - og ikke mindst nordjyderne - er i det hele taget vilde med at spille golf. I Dansk Golf Union er der kommet 1600 nye medlemmer det seneste år - de 1100 er medlemmer i nordjyske golfklubber.